দেশে যখন সরকারি চাকরিতে কোটা ব্যবস্থা বিরোধী দুর্বার আন্দোলন চলছে ঠিক তেমন এক জটিল সময়ে সংবিধান ও আইন প্রণয়নের সর্বোচ্চ প্রতিষ্ঠান জাতীয় সংসদে কোটা বিষয়ক নতুন একটি বিল বা প্রস্তাব উত্থাপন করা হয়েছে। এই কোটা সংসদে নারীদের সংরক্ষিত আসন সংক্রান্ত। গত ১০ এপ্রিল আইনমন্ত্রী সংবিধানের ৬৫ অনুচ্ছেদের (৩) দফায় সংশোধনী হিসেবে উত্থাপিত প্রস্তাবে বলেছেন, ২০১৮ সালের তথা বর্তমান সংসদ ভেঙে যাওয়ার পর আরো ২৫ বছর পর্যন্ত কোটার ভিত্তিতে সংসদে নারীদের জন্য ৫০টি আসন সংরক্ষিত থাকবে। উত্থাপিত বিলটিকে আইন, বিচার ও সংসদ বিষয়ক মন্ত্রণালয় সম্পর্কিত স্থায়ী কমিটিতে পাঠানো হয়েছে। এটা যাচাই-বাছাই করে আগামী ৩০ দিনের মধ্যে সংসদে পেশ করা হবে। গৃহীত হলে বিলটি সংবিধানের সপ্তদশ সংশোধনীর অংশ হিসেবে পরিগণিত হবে।